<classify> Kauli hiyo imekuja ikiwa ni siku moja imepita tangu Kamati ya Muda ya ZFA kujitokeza kwa waandishi wa habari na kudai kuwa TFF imekuwa ikiwapiga vita na kuwatisha kuwafungia kujihusisha na soka.Kwa mujibu wa taarifa ya iliyotolewa na Msemaji wa TFF Baraka Kizuguto kwa vyombo vya habari jana, Kanuni na taratibu za CAF ziko wazi kuhusu nani aongoze Chama cha Soka Zanzibar ZFA na anapatikana kwa utaratibu upi.Kikubwa ni kuzuia ZFA isipate madhara ya kufungiwa na Chama Cha Mpira wa Miguu barani Afrika CAF, ilisema taarifa hiyo. Kamati hiyo ya ZFA ilisema itaendelea kusimamia mpira wa Zanzibar hadi utakapopatikana uongozi mpya na kwamba kwa sasa wanaendelea na mchakato wa marekebisho ya katiba ili iweze kufanya kazi na kuanza uchaguzi.Makamu wa Rais wa kamati hiyo, Haji Amir alisema juzi kuwa kamati hiyo itaachia ngazi mara baada ya kupatikana kwa uongozi mpya. Pia, alisema Rais wa TFF Jamal Malinzi amekuwa hatoi ushirikiano kwao na badala yake huwapiga vita na kuwatishia kuwafungia Shirikisho la Soka Afrika CAF wakati walitafuta uanachama wenyewe chini ya serikali yao.Hivi karibuni Malinzi alisema haitambui kamati hiyo isipokuwa anamtambua Rais wa ZFA Ravia Idarous, kauli ambayo ilidaiwa kuwa ni potofu na haikuwatendea haki. Walidai kuwa huko nyuma TFF iliwahi kuongozwa na kamati kabla ya kufanyika kwa marekebisho ya katiba. Kutokana na kauli hiyo ya Malinzi, kamati hiyo ilimtaka Rais huyo wa TFF kuomba radhi la sivyo atapelekwa Mahakamani.  <topic>: MICHEZO 